
A mesterséges intelligencia aktuális szabályozása a polgári jogi felelősség rendszerében

Kulcsszavak: jog;MI;felelősség;szabályozás;
Az elmúlt évek folyamatos technológiai innovációja napjainkra azt eredményezte, hogy a mesterséges intelligencia szinte robbanásszerűen a mindennapok részévé vált. Tény, hogy az MI alapú rendszerek az életünk közel minden területét képesek megkönnyíteni, felmerül azonban a kérdés, hogy a hatalmas mennyiségű előny mellett milyen kockázatokkal számolhat, aki MI-t használ? Illetve ha már megtörtént a baj milyen lehetőségek állnak, és állhatnak majd rendelkezésre a bekövetkezett kár lehető legnagyobb mértékű csökkentésére? Kire hárítható a felelősség akkor, ha a mesterséges intelligencia autonóm döntésével okoz kárt felhasználójának? A téma és ebből kifolyólag a kutatás aktualitását mutatja, hogy 2024 első felében került elfogadásra az Európai Unió mesterséges intelligencia jogszabálya, az Artificial Intelligence Act, illetve jelenleg is kidolgozási fázisban jár egy, konkrétan a polgári jogi felelősség problémakörével foglalkozó irányelvtervezet, az Artificial Intelligence Liability Directive.

Dolgozatomban egyes, szintén az innováció okozta szabályozási vákuum által életre hívott felelősségi alakzatok fejlődéstörténetének példáján keresztül vizsgáltam meg, hogy a hatályos magyar jogszabályi környezet képes lehet-e jelenlegi állapotában az MI-vel összefüggő károkért való felelősség kérdésének rendezésére. Fő kutatási módszerem ebből kifolyólag a doktrínális elemzés és a jogtörténeti vizsgálat volt.

A kutatás eredményeként két potenciális szabályozási útvonalat – a fokozott veszéllyel járó tevékenységekért való felelősség, illetve a termékfelelősség – különít el a dolgozatom, melyek közül bármelyik alkalmas lehet a jövőben a nemzeti mesterséges intelligencia szabályozás megteremtésére az Európai Unió által az Arificial Intelligence Act-ben előírt követelményeknek megfelelően.

A jogtörténeti előképek mellett a hatályos szabályozás és a várható jövőbeli jogszabályi környezet elemzésének eredményeképp megállapítható, hogy a rendszer még finomítást igényel ugyan, de hosszú távon készen állhat az MI által jelentett kihívások kezelésére a polgári jogi felelősség terén.

Az ACM Classification alapján a dolgozat az Applied computing, Law, social and behavioral sciences, Law kategóriákba tartozik leginkább.



